Piet Retief: Mans in hof vir moord | Netwerk24
Deur Isabel Venter 19 April 2021 11:49
Ignatius Michael Steynberg, agter hom is Othard Johann Klingenberg en dan Zenzele Mzikayise Patric Yende. In die agterste ry is dit eers Cornelius Lourens Greyling en dan Daniel Cornelis Malan. Foto: Isabel Venter
Daniel Cornelius Malan (38), Cornelius Lourens Greyling (25), Othard Johann Klingenberg (53) en Ignatius Michael Steynberg (31) het Maandag saam met Zenzele Mzikayise Patric Yende (48) in die landdroshof in Piet Retief verskyn.
Die aanklagte van ontvoering en poging tot moord hou verband met die voorval op 9 April toe Nhlanhla William Hlatswayo na bewering aangehou en "geboei is en met 'n piksteel geslaan is, geskop en met pepersproei in die oë gespuit is".
Van die aangeklaagdes in die hof in Piet Retief. Foto: Isabel Venter
Al vyf mans het nou aangedui dat hulle hul regte verstaan en dat hulle 'n kort verklaring by die hof wil indien as deel van 'n formele borgtogaansoek.
Die staat staan dié aansoek teen.
Robert Molokoane, namens die staat, het aangevoer die mans het die moorde op die twee broers vooraf beplan.
"Hulle is op 'n tweerigtingradio na die plaas ontbied en het daar opgedaag met wapens en koeëlvaste baadjies," het Molokoane aangevoer.
Die hof het nou vir 'n kort ruk verdaag.
Die landdros het intussen gevra dat die betogers buite die hof gemaan word om stil te wees.
Die betogers buite die hof. Foto: Melinda Stuurman
Skokgranate buite hof afgevuur
Verskeie groepe, onder andere die ANC-vroueliga en EFF, het vroegoggend na die hofgebou opgeruk.
Die polisie het rolle lemmetjiesdraad oral om die hof gespan om die betogers van die hof af weg te hou.
Die polisie het in 'n stadium skokgranate gegooi en 'n klein groepie betogers het bakstene begin gooi.
Die polisie het lemmetjiesdraad gespan om die betogers by die hof weg te hou. Foto: Melinda Stuurman